ชีสทาร์ตเจ้าดังจากโอซาก้าที่มาเปิดสาขาในเมืองไทย แถวยาวตั้งแต่วันแรกที่เปิด จนถึงปัจจุบันคนก็ยังเยอะอยู่ โดยเฉพาะวันเสาร์อาทิตย์ ลูกค้าจะเยอะมากทั้งนั่งทานในร้านและซื้อกลับบ้าน ดังนั้นถ้าไปซื้อช่วงเย็นๆ อาจจะได้ชิมไม่ครบรสเพราะของหมดค่ะ
 
เนื่องจากเราได้รับรางวัลมาจากการร่วมสนุกใน FB เป็นชีสทาร์ต original เลยคิดว่าจะซื้อ mini รสชาเขียวไปลองทานด้วย ปรากฏว่า mini หมดค่ะอดชิมรสชาเขียวเลย คราวนี้จึงได้ชิมแต่รส original เท่านั้น
 
Freshly Baked Cheese Tart (415 บาท) ชีสทาร์ตรสออริจินอล อบมาร้อนๆ จากเตา ตอนน้องพนักงานส่งถุงให้ประคองมาอย่างดีพร้อมกับแจ้งว่าให้ระวังตอนถือเพราะเพิ่งอบเสร็จเดี๋ยวหน้าจะเละได้ กลับถึงบ้านยังอุ่นๆ อยู่เลยค่ะ เอาออกจากกล่องหอมน่าทานทีเดียว
 
หลังจากที่ได้ชิมแล้วเราว่าก็โอเคนะคะ ขอบทาร์ตกรอบเบาๆ กำลังดี เนื้อชีสนุ่มเนียนละมุนแต่ไม่ค่อยได้รสชีสเลย ส่วนตัวคิดว่าของ Bake Cheese Tart ยังจะได้รสชีสมากกว่า ส่วนหน้า original ที่เป็นแยมแอฟพริคอตออกรสหวานอมเปรี้ยวนิดๆ ชอบค่ะตัดกับรสชีสเบาๆ ไม่เลี่ยนดี
 
เนื่องจากชิ้นค่อนข้างใหญ่ทานไม่หมดในคราวเดียวเราก็เลยเอาไปเก็บใส่ตู้เย็นไว้ จึงได้ลองทานแบบเย็นดูบ้าง เราว่าอร่อยกว่าแบบอุ่นอีก ไม่เลี่ยนเท่าด้วยค่ะแต่ขอบทาร์ตก็จะคลายความกรอบนะ แต่ตัวเนื้อชีสเนียนละมุนนี่พอแช่เย็นแล้วอร่อยขึ้นค่ะ อันนี้เป็นความเห็นส่วนตัวล้วนๆ นะคะ ^^